Informatīvais ziņojums

 **Par nepieciešamību stiprināt profesionālo kvalifikāciju atzīšanas procedūras koordinācijas funkcijas nodrošināšanas**

**administratīvo spēju**

1. Informatīvā ziņojuma izstrādes pamatojums

Informatīvais ziņojums ir sagatavots, pamatojoties uz Ministru kabineta 2009.gada 7.aprīļa noteikumu Nr.300 „Ministru kabineta kārtības rullis” 58.punktu, lai risinātu problēmas saistībā ar nepieciešamību nodrošināt kvalitatīvu un savlaicīgu profesionālo kvalifikāciju atzīšanas procedūru koordinācijas funkciju nodrošināšanu. Šī informatīvā ziņojuma mērķis ir sniegt pamatojumu nepieciešamībai stiprināt profesionālo kvalifikāciju atzīšanas procedūras koordinācijas funkcijas nodrošināšanas administratīvo spēju, risinot jautājumu par papildu valsts budžeta līdzekļu piešķiršanu.

2. 2. Normatīvais regulējums

2014.gada 16.janvārī stājās spēkā Eiropas Parlamenta un Padomes 2013.gada 20.novembra Direktīva 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr.1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) – sk., <http://eur-lex.europa.eu/LexUriServ/LexUriServ.do?uri=OJ:L:2013:354:0132:0170:lv:PDF>. Ar šo direktīvu tiek modernizēta Eiropas Parlamenta un Padomes 2015.gada 7.septembra Direktīva 2005/36/EK par profesionālo kvalifikāciju atzīšanu – sk., <http://eur-lex.europa.eu/LexUriServ/LexUriServ.do?uri=OJ:L:2005:255:0022:0142:lv:PDF>.

Direktīvas 2005/36/EK grozījumu (Direktīvas 2013/55/ES) mērķis ir sekmēt Eiropas Savienības ekonomisko izaugsmi, veicinot augsti izglītoto profesionāļu mobilitāti. Direktīva 2013/55/ES stiprina profesionālo kvalifikāciju efektīvas, ātras un uzticamas atzīšanas ietvaru, vienlaicīgi aizsargājot patērētāju un pacientu intereses saņemt kvalitatīvus pakalpojumus. Līdz ar to modernizētā direktīva risina virkni visai Eiropas Savienībai, tai skaitā arī Latvijas Republikai, būtisku problēmu: pieaugošu mobilitāti darba tirgū, noteiktu profesiju darbaspēka trūkumu u.c.

Direktīva 2013/55/ES jāpārņem dalībvalstu tiesību aktos līdz 2016.gada 18.janvārim.

Vienlaikus Eiropas Komisija 2013.gada 2.oktobrī nāca klajā ar Paziņojumu par valstu noteikumu par piekļuvi profesijām izvērtēšanu, kurā teikts, ka, lai stimulētu izaugsmes potenciālu un radītu priekšnoteikumus ekonomikas izaugsmei (turpmāk – Paziņojums), šāda reglamentēto profesiju pārskatīšana būtu jānosaka par prioritāti. Tāpēc Eiropas Komisija aicina valstis valsts līmenī sākt pārskatīt kvalifikācijas prasības, kas attiecas uz reglamentētajām profesijām. Eiropas Komisija atsaucas uz Eiropadomē 2012.gada jūnijā panākto vienošanos veikt valstu ierobežojumu stingru savstarpēju izvērtēšanu un, ātri rīkojoties, novērst nepamatotus šķēršļus. Šis uzdevums noteikts modernizētās profesionālo kvalifikāciju direktīvas 59.pantā.

Eiropas Komisija sadarbībā ar dalībvalstīm (Eiropas Ekonomiskās zonas valstīm un Šveici) ir uzsākusi darbu pie minētā uzdevuma īstenošanas – tiek aktualizēta Eiropas Savienības Reglamentēto profesiju datubāze, ievadot tajā papildu informāciju, tai skaitā par savstarpējo profesiju novērtēšanu. Dalībvalstu pārstāvji piedalās Eiropas Komisijas organizētajos profesiju savstarpējās izvērtēšanas semināros Eiropas Komisijas Profesionālo kvalifikāciju atzīšanas koordinatoru grupas sanāksmju ietvaros.

Profesionālās kvalifikācijas atzīšanas direktīvas grozījumi (Direktīva 2005/36/EK) paredz ieviest arī citus jauninājumus:

- Eiropas profesionālo karti;

- kopējos apmācību principus;

- izmantot brīdinājuma mehānismu paziņojumu nosūtīšanai Iekšējā tirgus informācijas sistēmā (IMI) par aizliegumu strādāt profesijā veselības aprūpes nozarē strādājošiem profesionāļiem un ar bērniem strādājošajiem profesionāļiem, ja tāds ir noteikts ar tiesas spriedumu;

- atbalsta centru izveidi;

- valodu zināšanu pārbaudi;

- daļēju piekļuvi profesijai;

- nepārtrauktu profesionālo izaugsmi;

- profesionālo praksi (tai skaitā trešā valstī);

- aktualizētus minimālos apmācību nosacījumus septiņās nozaru profesijās (ārsti, zobārsti, māsas, vecmātes, farmaceiti, veterinārārsti, arhitekti), kurās izglītību un profesionālo kvalifikāciju apliecinošos dokumentus atzīst, piemērojot speciālo profesionālās kvalifikācijas atzīšanas sistēmu;

- izmaiņas paziņošanas procedūrā (izmantojot IMI) veselības aprūpes profesijām un arhitektu diplomu notificēšanai;

- nacionālā koordinatora lomas paplašināšanu, to attiecinot arī uz priekšlikumu un ierosinājumu izskatīšanu, kas izteikti kopējā apmācību satvara un kopējo testu (t.i. kopējo apmācību principu) kontekstā, kā arī attiecināt to uz informācijas un labākās pieredzes apmaiņu nolūkā optimizēt nepārtrauktu profesionālo izaugsmi un atbalsta sniegšanu atbalsta centram u.c.

 Latvijas Republikā profesionālo kvalifikāciju direktīva pārņemta ar likumu “Par reglamentētajām profesijām un profesionālās kvalifikācijas atzīšanu” (turpmāk – Likums) un uz Likuma pamata izdotajiem Ministru kabineta tiesību aktiem. Latvijā ir 69 reglamentētās profesijas, tai skaitā 261 specialitāte un apakšspecialitāte.

Likuma 56.panta pirmā daļa paredz apstiprināt nacionālo koordinatoru. Ar Ministru kabineta 2012.gada 3.oktobra rīkojumu Nr.470 “Par profesionālās kvalifikācijas atzīšanas koordinatoru” par Latvijas Republikas profesionālās kvalifikācijas atzīšanas koordinatoru ir apstiprināta Izglītības un zinātnes ministrijas Augstākās izglītības, zinātnes un inovāciju departamenta vecākā referente Inese Paune, kura pārstāvēja Latvijas delegāciju profesionālās kvalifikācijas atzīšanas direktīvas grozījumu izstrādē Eiropas Savienības Padomes Uzņēmējdarbības un pakalpojumu grupā. Šobrīd darbs pie modernizētās direktīvas ieviešanas noris ciešā sadarbībā ar Eiropas Komisiju.

3. Esošās situācijas analīze

Likuma 56.panta otrā daļa nosaka profesionālās kvalifikācijas atzīšanas koordinatora pienākumus:

“(2) Profesionālās kvalifikācijas atzīšanas koordinators:

1. koordinē sadarbību starp institūcijām, kuras izsniedz kvalifikācijas atzīšanas apliecības, un informācijas institūcijām profesionālās kvalifikācijas atzīšanas jautājumos;
2. uztur sakarus ar Eiropas Komisiju un attiecīgajām ārvalstu institūcijām un nodrošina informācijas apmaiņu par normatīvajiem aktiem un atbildīgajām institūcijām profesionālās kvalifikācijas atzīšanas jomā;
3. piedalās Eiropas Komisijas profesionālās kvalifikācijas atzīšanas komitejas darbā.”

Kopš 2013.gada septembra gan Eiropas Komisijas Profesionālo kvalifikāciju atzīšanas koordinatoru grupas sanāksmēs, kur nacionālais koordinators ir dalībvalsts deleģētais pārstāvis, gan semināros par Direktīvas 2013/55/ES transponēšanu, gan Eiropas Komisijas organizētajās Fokusa grupās par Eiropas profesionālo karti, piedaloties arī profesionālajām organizācijām un Eiropas Parlamenta pārstāvjiem, gan 2014.gada 12.februāra konferencē par modernizēto profesionālo kvalifikāciju atzīšanas direktīvu notika gatavošanās Direktīvas 2013/55/ES pārņemšanai, kas dalībvalstīs būs atbildīgs un apjomīgs komandas darbs, jo būs jāveic daudz grozījumu normatīvajos aktos, kā arī jāveic reglamentēto profesiju savstarpējā novērtēšana attiecībā pret citu valstu reglamentētajām profesijām. Piemēram, Zviedrijas kolēģi, lai panāktu labus rezultātus, ir jau izstrādājuši juridiskas rekomendācijas profesionālo kvalifikāciju direktīvas pārņemšanai, kas izdotas grāmatā un ir publicētas Zviedrijas valdības mājas lapā (<http://www.regeringen.se/sb/d/108/a/238512>).

Profesionālo kvalifikāciju atzīšanas direktīvas modernizēšana ir viena no 12 Eiropas Savienības iekšējā tirgus Vienotā Eiropas akta I prioritātēm. Direktīvas 2013/55/ES transponēšana ir prioritāte visās Eiropas Ekonomiskās zonas valstīs un Šveicē, uz ko attiecas profesionālās kvalifikācijas atzīšanas direktīva

Uz doto brīdi Latvijas Republikā ir nepietiekama administratīvā spēja, lai profesionālo kvalifikāciju atzīšanas procedūras koordinācijas funkcijas ietvaros nodrošinātu gaidāmo papildu uzdevumu izpildi.

Šobrīd minēto funkciju īsteno tikai viens ar Ministru kabineta rīkojumu apstiprināts nacionālais koordinators (I.Paune), kurai ir nepieciešams – līdzīgi citu valstu pieredzei – arī aizvietotājs un juriskonsults, kas sniegs atbalstu modernizētās profesionālās kvalifikācijas direktīvas pārņemšanā, lai atbilstoši Eiropas Savienības prasībām varētu tikt sagatavoti normatīvie akti, kā arī, lai tiktu nodrošinātas nacionālā koordinatora sagaidāmās papildu funkcijas, kas ar Direktīvu 2013/55/ES tiks paplašinātas. Vienlaikus arī nacionālajam koordinatoram kā IMI sistēmas deleģētajam koordinatoram profesionālās kvalifikācijas atzīšanas jautājumos nāks klāt papildus pienākumi pēc Eiropas profesionālās kartes ieviešanas un ieviešot papildinājumus saistībā agrīnajā brīdināšanas mehānismā. Ņemot vērā minēto, ir nepieciešamas papildus štata vietas Izglītības un zinātnes ministrijā minēto papildu pienākumu īstenošanai profesionālās kvalifikācijas atzīšanas koordinācijas funkcijas ietvaros, lai tādējādi nodrošinātu sagaidāmo komandas darbu, ko prasa šī jaunā politikas iniciatīva.

Salīdzinājumam jāmin, ka citās dalībvalstīs, jo īpaši ņemot vērā pašreizējo prioritāro šīs funkcijas statusu Eiropas Savienībā, ir divas (piemēram, Lietuvā), trīs (piemēram, Dānijā, Luksemburgā) un vairāk (Portugālē – 7) iesaistītas amatpersonas, starp kurām pienākumi ir proporcionāli sadalīti. Grieķijā šo funkciju īsteno Profesionālo kvalifikāciju atzīšanas departaments Izglītības un zinātnes ministrijā.

Ņemot vērā minēto, administratīvo spēju kapacitātes stiprināšanai Izglītības un zinātnes ministrijā ir nepieciešams:

1. **Pārveidot Augstākās izglītības, zinātnes un inovāciju departamenta vecākā referenta (profesionālās kvalifikācijas atzīšanas koordinatora) amata vietu par vecākā eksperta amata** **vietu**, jo nacionālā koordinatora pienākumi pārsniedz vecākā referenta amata pienākumus un, pildot amata pienākumus, prasa pieņemt netradicionālus eksperta līmeņa lēmumus.

Piemēram, Polijā un Lietuvā profesionālās kvalifikācijas atzīšanas koordinators ir direktora vietnieks, Zviedrijā – Izglītības un zinātnes ministrijas Augstākās izglītības un zinātnes departamenta īpašais padomnieks, Itālijā un Luksemburgā minētais amats ir premjerministra biroja līmenī.

2**. Izveidot** **Augstākās izglītības, zinātnes un inovāciju departamentā** **vecākā eksperta štata vietu,** kas veiks profesionālās kvalifikācijas atzīšanas koordinatora aizvietotāja pienākumus.

3. I**zveidot juriskonsulta štata vietu** – atbalsta funkcijas sniegšanai ar Ministru kabineta attiecīgu rīkojumu apstiprinātam profesionālās kvalifikācijas atzīšanas koordinatoram un viņa aizvietotājam, lai tādējādi nodrošinātu juridisko kompetenci Direktīvas 2013/55/ES pārņemšanas procesā, kā arī, izstrādājot grozījumus Latvijas tiesību aktos, nodrošinātu to savietojamību ar attiecīgajiem nozaru tiesību aktiem.

Līdzšinējie piemērotie risinājumi aktuālo uzdevumu veikšanai, īstermiņā slēdzot līgumus par konkrētu darbu veikšanu, nav ilgtspējīgs risinājums, jo sagaidāmajiem darba rezultātiem ir pastāvīgu, no jauna klāt nākušu funkciju – nevis īstermiņa konkrētu uzdevumu – raksturs.

4. Papildus nepieciešamais finansējums

(2015., 2016., 2017.gadam)

|  |  |  |  |
| --- | --- | --- | --- |
| **Informācija par jaunajām amata vietām**  | **2015.gads** | **2016.gads** | **2017.gads** |
| Nepieciešamo papildu amata vietu skaits | 2 | 2 | 2 |
| Atlīdzība papildu amata vietām (visām kopā) (euro) | 34 644 | 34 644 | 34 644 |
| Atalgojums | 28031  | 28031 | 28031 |
| *t.s. Valsts obligātās sociālās apdrošināšanas iemaksas apmērs* | 6613 | 6613 | 6613 |
| Izdevumi darba vietu iekārtošanai (euro) | 3 000 |   |   |
| Darbam nepieciešamie izdevumi (euro) | 8 200 | 8 200 | 8 200 |

|  |  |  |  |
| --- | --- | --- | --- |
| **Finanšu rādītājs 2015., 2016., 2017. gadā (euro)** | **2015.gads** | **2016.gads** | **2017.gads** |
| **Izdevumi kopā** | 51 212 | 48 212 | 48 212 |
| *tai skaitā izdevumi sadalījumā pa budžeta programmām un apakšprogrammām un izdevumu kodiem atbilstoši ekonomiskajām kategorijām gadskārtējā valsts budžeta likumā noteiktajā detalizācijas līmenī:* |
| **Juriskonsulta un vecākā eksperta amata vietai nepieciešamais finansējums (atalgojums, uzturēšanas izmaksas)** | 45 844 | 42 844 | 42 844 |
| *Atlīdzība* | 34644 | 34644 | 34644 |
| *t.s. atalgojums* | 28031 | 28031 | 28031 |
| *t.s. Valsts obligātās sociālās apdrošināšanas iemaksas apmērs* | 6613 | 6613 | 6613 |
| **Vecākā referenta pārveidei uz vecākā eksperta amatu nepieciešamais finansējums** | 5 368 | 5 368 | 5 368 |
| **t.s. atalgojums** | 4344 | 4344 | 4344 |
| *t.s. Valsts obligātās sociālās apdrošināšanas iemaksas apmērs* | 1024 | 1024 | 1024 |

Darba vietas izveidošana - 1 500 euro (galds - 215 euro, krēsls- 55 euro, dators - 1 015 euro, telefona iegāde - 215 euro).

Darbam nepieciešamie izdevumi – 4 100 euro (kancelejas preces- 600 euro, komandējumu izdevumi (dalībai Eiropas Komisijas darba grupās, semināros, komitejā, fokusa grupās, konferencēs) – 3 500 euro.

Vecākais eksperts – 36. amatu saime, 3. līmenis, 11. mēnešalgu grupa.

Juriskonsults – 21. amatu saime, 3B. līmenis , 10. mēnešalgu grupa.

**5. Veicamie pasākumi profesionālo kvalifikāciju atzīšanas procedūras koordinācijas funkcijas nodrošināšanai Latvijas Republikā**

**5.1. No 2014.gada 1.jūlija līdz 2016.gada 18.janvārim** **profesionālo kvalifikāciju atzīšanas procedūras koordinācijas funkcijas nodrošināšanai Latvijas Republikā ir veicami šādi uzdevumi:**

|  |  |  |  |
| --- | --- | --- | --- |
| **Nr.** | **Pasākums** | **Izpildes termiņš** | **Piezīmes** |
| 1. | Direktīvas 2013/55/ES transponēšanas tabulas izstrāde | 01.10.2014. | Ārpakalpojums, izvērtēšana, rezultātu izmantošanas plānošana |
| 2. | Likumprojekta “Grozījumi likumā “Par reglamentētajām profesijām un profesionālās kvalifikācijas atzīšanu” izstrāde un pakārtoto Ministru kabineta noteikumu grozījumu projektu izstrāde | 2015.gada I un II ceturksnis | Grozījumu izstrādē jāņem vērā Eiropas Komisijas pieņemtā īstenošanas aktā par Eiropas profesionālās kartes ieviešanu noteiktie principi. Minēto tiesību aktu ir paredzēts izstrādāt komitoloģijas procedūrā līdz 2014.gada beigām.  |
| 3. | Piedalīšanās sarunās (ar balsošanas tiesībām) par Eiropas Komisijas īstenošanas tiesību akta projektu par Eiropas profesionālās kartes ieviešanu - Eiropas Komisijas Profesionālās kvalifikācijas atzīšanas komitejas (turpmāk – komiteja) ietvaros, instrukciju izstrāde. | 2014.gada septembris – decembris) | Tiks izstrādāta instrukcija – uz katru komitejas sanāksmi (uz doto brīdi ir plānotas 3 komitejas sanāksmes) |
| 4. | Turpināt darbu pie ES Reglamentēto profesiju datubāzes aktualizēšanas, veicot “pārredzamības”, “skrīninga” un “proporcionalitātes” (profesiju savstarpējās izvērtēšanas) uzdevumus saskaņā ar Paziņojumā noteiktajiem termiņiem, tostarp ziņojumu un rīcības plānu sagatavošana un iesniegšana Eiropas Komisijā. | 2015.gada decembris |  |

**5.2. Pastāvīgi veicami šādi pasākumi profesionālo kvalifikāciju atzīšanas procedūras koordinācijas funkcijas nodrošināšanai Latvijas Republikā**

|  |  |  |  |
| --- | --- | --- | --- |
| 1. | Nacionālajam koordinatoram veikt ES Iekšējā tirgus informācijas sistēmas (IMI) deleģētā pārstāvja profesionālās kvalifikācijas atzīšanas jautājumos pienākumus. | Pastāvīgi. | Ar 2014.gada jūliju IMI sistēmā tiks veikta arī paziņošanas procedūra, kā arī – pēc modernizētās direktīvas pārņemšanas – izdota Eiropas profesionālā karte un nāks klāt papildu pienākumi agrīnās brīdināšanas mehānisma īstenošanā IMI sistēmā. |
| 2. | Nacionālajam koordinatoram piedalīties Eiropas Komisijas Profesionālo kvalifikāciju atzīšanas koordinatoru sanāksmēs, konferencēs, semināros, fokusa grupās. | Pastāvīgi | Sanāksmju skaitu nosaka Eiropas Komisija. Katru gadu sanāksmju skaits var būt atšķirīgs. 2014.gada I un II ceturksnī ir notikušas trīs fokusa grupas par Eiropas profesionālo karti, divi semināri par modernizētās profesionālo kvalifikāciju atzīšanas direktīvas transponēšanu, viena konference par modernizēto profesionālo kvalifikāciju atzīšanas direktīvu, trīs Eiropas Komisijas Profesionālo kvalifikāciju atzīšanas koordinatoru grupas sanāksmes. |
| 3. | Nacionālajam koordinatoram īstenot sadarbību starp institūcijām, kuras izsniedz kvalifikācijas atzīšanas apliecības un informācijas institūcijām profesionālās kvalifikācijas atzīšanas jautājumos (tostarp informatīvo semināru organizēšana par profesionālās kvalifikācijas atzīšanas direktīvas grozījumiem, problēmjautājumu risināšana, ko nevar atrisināt informācijas iestāžu un kompetento iestāžu, kas atbild par profesionālo kvalifikāciju atzīšanu līmenī). | Pastāvīgi. |  |
| 4. | Īstenot starpnozaru koordināciju, sadarbojoties ar citām ministrijām un to pakļautības vai pārraudzības iestādēm (organizēt starpministriju sanāksmes, izstrādāt kopīgas pozīcijas utt.), tostarp, piemēram, īstenojot paziņošanas procedūru IMI sistēmā. | Pastāvīgi |  |
| 5. | Sagatavot atbildes par profesionālās kvalifikācijas atzīšanas jautājumiem, piemēram, Latvijas Republikas Tiesībsargam, nozaru ministrijām, Valsts kancelejai, privātpersonām, ārvalstu institūcijām u.c. | Pastāvīgi |  |

**Riski, ja administratīvās spējas netiks stiprinātas**

Profesionālo kvalifikāciju atzīšanas direktīvas modernizēšana ir viena no 12 Eiropas Savienības iekšējā tirgus Vienotā Eiropas akta I prioritātēm. Direktīvas 2013/55/ES transponēšana ir prioritāte visās Eiropas Ekonomiskās zonas valstīs un Šveicē, uz ko attiecas profesionālās kvalifikācijas atzīšanas direktīva. Ja finansējums netiks rasts, nevarēs tikt nodrošināta savlaicīga Direktīvas 2013/55/ES transponēšana Latvijas Republikas tiesību aktos, kā rezultātā Eiropas Komisija var ierosināt pārkāpuma procedūru un – sliktākā scenārija gadījumā – var tikt piemērotas finansiālas sankcijas.

Ja administratīvās spējas netiks stiprinātas, vienlaikus nevarēs tikt īstenota reglamentēto profesiju profesionālās kvalifikācijas atzīšanas nosacījumu izvērtēšana pret citu valstu pieredzi, kā tas paredzēts modernizētās direktīvas 59.pantā un Paziņojumā.

Ja nebūs iespējams nodrošināt regulāru sadarbību ar profesionālo kvalifikāciju atzīšanā iesaistītajām institūcijām (sk., veicamo pasākumu plāna 7.punktu), var būt risks, ka tās veic profesionālo kvalifikāciju atzīšanas procedūras neatbilstoši tiesību aktos noteiktajam regulējumam, kā rezultātā var tikt uzsākts tiesvedības process, kuru uzsāks persona, kas nebūs apmierināta ar kompetentās iestādes, kas atbild par profesionālo kvalifikāciju atzīšanu, neprofesionāli pieņemtu lēmumu.

Izglītības un zinātnes ministre I.Druviete

30.07.2014 16:00

2042

I.Stūre, 67047899,

Inese.Sture@izm.gov.lv

I.Paune, 67047877,

Inese.Paune@izm.gov.lv